Per Clausen (EL), 2009-03-31:
Der er jo ikke nogen tvivl om, at vi faktisk står i en ganske alvorlig situation, når vi kigger på praktikpladsforholdene.
Man kan jo sige, at hvis det var andre grupper af unge, der lige pludselig midt i deres uddannelse blev stillet over for, at det kunne se ud, som om det faktisk var umuligt for dem at færdiggøre deres uddannelse, så ville der nok også være kommet en reaktion lidt hurtigere end det, vi ser på det her område.
Det er selvfølgelig beklageligt, at der er gået så lang tid, det er så til gengæld positivt, at der vel er håb om, at der sker noget.
I Enhedslisten synes vi, at både det her forslag, vi behandler nu, og det andet, som SF har stillet, er forslag, der i hvert fald kan medvirke til at hjælpe på den meget alvorlige situation, der findes.
Det skyldes, at vi synes, at der i forhold til skolepraktik vel er to ting, som er vigtige.
Vi er sådan set enige i, at der er tale om en nødløsning, men det handler jo også om, hvordan man kan give skolepraktikken et bedre indhold, og der synes vi i hvert fald, at nogle af de diskussioner, der handler om, hvordan man laver skolepraktik, der i større udstrækning minder om det at være på en rigtig arbejdsplads, viser en rigtig vej at gå.
Det er klart, at det ikke er særlig opmuntrende eller særlig udviklende, hvis man har en oplevelse af, at de ting, man producerer, sådan set hurtigst muligt skal rives ned og ødelægges, efter at man har opført dem.
Det andet, som vi også synes er meget vigtigt at holde fast i, og som ligger i det andet beslutningsforslag fra SF, er ønsket om at skaffe flere ordinære praktikpladser.
Vi er sådan set meget enige i, at vi bør stille nogle klare og måske også lidt skrappere krav til det offentlige i forhold til de forpligtelser, både kommuner, regioner og stat har på det område.
Det ændrer nu ikke ved, at det også er vigtigt at forholde sig til, hvordan vi kan få skaffet flere ordinære praktikpladser, også blandt de private arbejdsgivere.
Det er jo ikke nok, at man siger ja til den færdiguddannede arbejdskraft, det er heller ikke nok, at man i en periode, hvor det går rigtig godt, gerne vil uddanne, men når det går lidt dårligere, så ikke vil, og man så alligevel står og beklager sig, hvis der efterfølgende bliver mangel på arbejdskraft.
Så vi har altså brug for, at de private arbejdsgivere påtager sig et større ansvar.
Der er det efter vores opfattelse helt klart, at vi ikke kommer udenom at give private firmaer nogle incitamenter til at tage flere lærlinge ind og også at lægge et større pres på dem.
Det kunne bl.a. ske ved, at vi hæver elevrefusionen, samtidig med at vi siger, at den enkelte virksomhed indbetaler større beløb.
Så kan man sige, at det beløb, man taber, hvis man ikke opretter praktikpladser, altså bliver større, og det tror vi er et af de elementer, som skal anvendes.
Så vil jeg sige, at ministeren vel selvfølgelig kan slippe godt fra at sige, at han ikke gør noget i dag, fordi der sker noget snart i april måned, men jeg synes også, det er ret klart, at hvis der ikke tages nogle af de nødvendige initiativer, der skal tages, her i løbet af den næste måneds tid, så har Folketinget og regeringen i hvert fald et meget, meget alvorligt forklaringsproblem over for de unge mennesker, der nu står i den ulykkelige situation, at de, selv om de sådan set har gjort det, vi alle siger, at de skal, nemlig at starte på en uddannelse, så ikke får mulighed for at færdiggøre den uddannelse, og det er efter vores opfattelse fuldstændig uacceptabelt.